Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 8114

d) a motoros meghajtású légi-jármű adjon utat annak a légi-járműnek, amely láthatóan más légijárművet vagy tárgyakat vontat. 3.2.2.4 Előzés – Az előzést végrehajtó légi-jármű az a légi-jármű, amelyik a másikat hátulról olyan egyenesen közelíti meg, amely az utóbbi légi-jármű hossztengelyével 70 foknál kisebb szöget zár be, azaz a másikhoz képest olyan helyzetben van, hogy éjszaka se a bal, sem pedig a jobb oldali navigációs fényeit nem láthatják. Az előzés alatt álló légi-jármű elsőbbséggel rendelkezik és az előzést végrehajtó légi-jármű emelkedő, süllyedő vagy vízszintes repülés közben jobbra történő kitéréssel biztosítsa a másik légi-jármű útját. A két légi-jármű viszonylagos helyzetében a továbbiakban bekövetkező változás nem mentesíti az előzést végrehajtó légi-járművet ezen kötelezettsége alól mindaddig, amíg azt teljesen meg nem előzte és attól biztonságos távolságra került. 3.2.2.5 Leszállás 3.2.2.5.1 A levegőben levő, illetve a földön vagy vízfelszínen üzemelő légi-jármű adjon utat a leszálló vagy a leszálláshoz történő megközelítés utolsó szakaszaiban levő légi-járműnek. 3.2.2.5.2 Amikor két vagy több levegőnél nehezebb légi-jármű közeledik leszállás céljából egy repülőtérhez, a magasabban repülő adjon utat az alacsonyabban repülő légi-járműnek, azonban ez utóbbi ne használja fel ezt a szabályt arra, hogy a leszálláshoz történő megközelítés utolsó szakaszaiban levő légi-jármű elé vágjon vagy ezt megelőzze. Ettől függetlenül a levegőnél nehezebb, motoros meghajtású légi-jármű adjon utat a vitorlázó repülőnek. 3.2.2.5.3 Kényszerleszállás – Az a légi-jármű, amelynek tudomására jut, hogy egy másik kényszerleszállást hajt végre, adjon utat ennek a légi-járműnek. 3.2.2.6 Felszállás – A repülőtér munkaterületén guruló légi-jármű adjon utat a felszálló vagy felszálláshoz készülő légi-járműnek. 3.2.2.7 A légi-jármű földfelszíni mozgása 3.2.2.7.1 A repülőtér munkaterületén guruló két légi-jármű közötti összeütközés veszélye esetén a következő előírások alkalmazandók:

Source: https://magyarkozlony.hu/hivatalos-lapok/7e70cec03f34e3c2efd8610b865b65591eafd701/dokumentumok/a55dc160549d57fa4db0035e37c6a6a98dd1a0b9/letoltes